Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 114/06)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 398 99 006.9

1. Medlemsstatens ansvarlige myndighed Navn: Deutsches Patent- und Markenamt

Markenabteilung 3.2

Adresse: D-81534 München

Tlf. (49-89) 21 95-46 22

Fax (49-89) 21 95-41 43

2. Ansøgende sammenslutning 2.1. Navn: Herkunftsverband Thüringer und Eichsfelder Wurst und Fleisch e. V.

2.2. Adresse: Am Lohfeld 1, D-99310 Arnstadt

2.3. Sammensætning: Producent/forarbejdningsvirksomhed (x) Andet ( )

3. Produktets art: Klasse 1.2 kødprodukt

4. Varespecifikation (sammenfatning af betingelserne i artikel 4, stk. 2)

4.1. Navn: Thüringer Rotwurst

4.2. Beskrivelse: Thüringer Rotwurst er en blodpølsespecialitet af udsøgte råvarer af høj kvalitet, som giver pølsen dens jævne skæreflade, lyserøde farve og stærkt krydrede smag. Et særligt kendetegn er de terningformede stykker magert kød, som er indlagt i pølsen (mindst 35 %, en del kan være erstattet med stykker af lever, hjerte eller tunge) og kæbe uden svær (op til 35 %).

Ud over blandingen af blod og svær indeholder pølsen også ca. 5 % lever.

Thüringer Rotwurst sælges fersk i svinekrusetarm eller svineblære eller som konserves i glas.

Sammensætning: 100 kg pølse indeholder 55 kg forkogt svinekød uden sener med højst 5 % synligt fedt, 25 kg forkogt kæbe uden svær, 5 kg rå svinelever, 7,5 kg saltet svineblod, 7,5 kg kogt svær; nitritsalt, krydderiblanding (især malet sort peber, Thüringer-merian og løg); mindst 51 % af råvarerne stammer fra Thüringen.

4.3. Geografisk område: Bundesland Thüringen

4.4. Bevis for oprindelse: Thüringer Rotwurst har en århundreder gammel tradition i Thüringen. Pølsen er et basisprodukt hos slagterne i Thüringen og er fra gammel tid blevet fremstillet til de traditionelle slagtefester i Thüringen. I dag fremstilles den overalt i Thüringer-regionen; her findes der også flere større producenter. Oprindelsesbetegnelsen er blevet bibeholdt, fordi den i det tidligere DDR kun blev anvendt som ægte geografisk oprindelsesbetegnelse.

4.5. Fremstillingsmetode: Svinebov og -kæber overhældes med 10 °C saltlage og nedlægges i ca. 12 timer i en lige så stærk lage. Derpå koges de ved 80 °C uden at blive møre og skæres i terninger. Derpå afvejes krydderierne efter mængden af pølsekød. Den kogte svær, svineleveren og løgene males gennem en skive på 3 mm. Derpå skylles kød- og spækterningerne og lægges i et trug. Efter at man har iblandet krydderier og salt, tilsætter man de øvrige ingredienser: hakket svær-, løg-, leverblanding og blod i nævnte rækkefølge. Derpå stoppes blandingen, ikke for hårdt pakket, i svinekrusetarme eller -blærer og koges i vandbad i 80 minutter ved 85 °C eller (blærer) 105 minutter ved 85 °C eller konserveres i glas.

4.6. Tilknytning: Thüringer-pølsevarer, heriblandt Thüringer Rotwurst, har i over 200 år været meget værdsat både i Tyskland og i udlandet. Det gode ry skyldes Thüringer-slagternes færdigheder og erfaring, de nedarvede opskrifter og anvendelsen af råvarer af bedste kvalitet, der overvejende stammer fra Thüringen. Pølserne er meget velsmagende, og navnlig Thüringer Rotwurst er velkendt og værdsat. Den kaldes også "blodpølsernes konge".

4.7. Kontrolinstans: Navn: Thüringer Landesverwaltungsamt

Abt. VII - Gesundheits- und Sozialwesen

Adresse: Weimarplatz 4, D-99423 Weimar

4.8. Mærkning: BGB (beskyttet geografisk betegnelse)

4.9. Krav i nationale bestemmelser: Ingen

EF-nr.: G/DE/00224/2002.01.04.

Dato for modtagelsen af den fuldstændige ansøgning: 4. januar 2002.